HaDW-ALMA/ALMeD huggingface dataset:
Et aucuns ont addicions, et aucuns ont et l’ung et l’autre, et les aucuns n’ont ne l’um ne l’autre.
Et aucuns ont addicions et vacuités que on appelle clos ou clavelz, si comme sont les dens.
Et les aultres sont appellés sarrailles, comme l’os du chief ou le cranne.
Et aucuns ont neux ou chief, si comme l’os du bras et de la cuisse.
Et aucuns ont fosses, si comme les os focilles.
Et aucuns ont l’un et l’autre, si comme les os du doy.
Et aucuns n’ont ne l’ung ne l’autre et sont joins et soudés l’ung avec l’autre.
Et telz os qui ont ces rondesses et ces fosses, ilz font propremant la joincture, et en telz os se fait dislocacion et es aultres se fait propremant separacion.
Le cartillage est ainsi que de la nature de l’os, mais il est plus molz et est fait pour acomplir le deffault de l’os, si comme es paupieres, es nazilles et es oreilles, afin que la con junction des os soit miudre avec les parties voisines, si comme au pis et es hanches et es extremités d’iceulx, afin que ilz ne se cassent en leur mouvemant.
Item, les ungles sont fais et assis es extremités des dois et des membres pour mieulx prendre ce que l’en vouldra prendre.
Mais les poilz sont faiz pour embellir et purger le membre et le corps.
La seconde doctrine parle de l’anathomie des membres compost et propres.
Le premier chappitre est de l’oule du chief.
Et non obstant que aucuns sont grans et les aultres petis, neantmoins la anathomie d’iceulx en sera tractié en .viij. chappitres selon la divizion des grans parties.
Car telle division est plus sencible et plus manifeste et avec ce, la maniere de miegier se varie selon icelle division.
Donc nous commencerons ou chief, maiemant au cervel et a l’oule qui contient le cervel, pour ce que icellui lieu, c’est la habitacion de l’ame racionelle, si comme Galien le dit ou .ix.ᵉ livre et ou quart chappitre du livre qui se intitule ‘Particularum’, et ou premier livre, ou .ix.ᵉ chapitre du livre qui se intitule ‘De custodia sanitatis’.
Et aussi il est escript ou tiers du livre qui se appelle ‘De interioribus’, et ou comment du tiers qui se appelle ‘De regimine acutorum’.
Item, en l’oule du chief et en ces parties, il fault y enquerrir les .ix. choses qui sont dictes ci devant par le commenteur Alexandrin ou ‘Livre des sectes’, lesquelles on doit enquerir aussi en chescum membre, c’est assavoir la aide du membre, la posicion, la colligance, la quantité, la figure, la substance, la complexion, le nombre des parties et les maladies qui y peulent venir.
L’oule du chief selon le philosophe est appellé la partie capillaire, en laquelle sont contenus les membre qui ont ame et vie, et en ce est demonstree son aide.
Item, sa posicion ou son siege est ou plus hault lieu de tout le corps.
Et c’est ce pour cause des yeulx ou pour aultre chose y n’apartient pas a la consideracion du cirurgien.
Item, sa colligance est manifeste, car c’est avec la face et avec le col, car de la viennent toutes les parties de la face, et les muscules qui mouvent le chief sont plantés ou col.
Pour ce est il escript ou livre de Hali, en la tierce parolle de la premiere partie: les lacertes qui mouvent le chief sont doubles, car les aucuns mouvent propremant le chief sans les aultres, et ont leur naissance de pres les oreilles et viennent jusques a lla forcelle.
Mais les autres sont communs au chief et au col, desquelx il sera dit ou chappitre du col.
Item, la quantité de l’oule en l' omme est de plus grant capacité que de nulle aultre selon sa quantité.
Item, sa fourme est ronde en maniere d’une espere et est companiee ou composee d’une partie et d’aultre, auteille devant comme darrier, si comme il est escript ou second de ‘Tegny’.
Et la cause de ceste figure disoit Galien ou .ix.ᵉ du livre qui se intitule ‘De utilitate particularum’, ou darnier chappitre, ou il dit ainsi: omnium figurarum vix passibilis et cetera.
C’est a dire que, de toutes les figures, la ronde c’est la moins passible et c’est celle que contient le plus.
Item, sa substance est ossue et y a panicle et medule et est sa complexion froide.
Item, les parties du chief - selon Avicene en son ‘Canon’ ou tiers livre et au premier chapitre - sont .x. ou .xj., c’est assavoir .v. parties qui contiennent et .v. qui sont contenues.
Premiers par dehors sont les cheveux et aprés le cuir et aprés la char musculeuse et aprés le gros panicle et aprés le cranne.
Et aprés vient par dedans la dure mere et la pie mere, aprés la substance du cervel.
Et aprés au dessoubz du cervel vient la pie mere encores et la dure maire, et finalmant vient aprés la roith ou rethine qui est merveilleuse.
Et en aprés vient le os qui est le fondemant du cervel, et la sont plantés les nerfz et en naissent, desqueulx il sera dit par ordre l’un aprés l’autre.
Mais des poilz et du cuir et de la char musculeuse dit est assez si devant.
Mais du gros panicle que Galien appelle pericraneum, que coevre tout le cranne, tu dois savoir que il est nerveux et naist de la dure mere.
Et est loiés a la dure maire par liguemans, par nerfz et par vaines qui entrent et qui issent par les commissures du cranne.
Et en aprés vient l’os que on appelle cranne, et n’est pas ung os seulemant continuel, ains il est fait de .vij. os contigues, tenans l’ung a l’autre.
Et sont ordonnés ainsi, afin que, se lezion venoit en l’ung, que elle ne passa pas en l’autre.
Et sont conjoings par les commissures sarratilles, afin que les vapeurs en puissent issir.
Le premier os de l’oule du chief, on le appelle coronale et est en la partie du devant et ainsi que du milieu des orbites ou du visage jusques a la commissure qui va de travers du crane.
Et en cest os la sont les troux des yeulx et les collectoires des nazilles qui sont partis et divisés par une addiccion osseuze en maniere de la creste d’une gelline, et la est planté le cartillage qui devise les narilles.
Toutesvoies, tu dois savoir que aucune fois l’os coronal est divisé ou milieu du front de travers et le voit communemant ou coronal des fames.
Le second os est en la partie de derrier que on appelle occipital, et est conclus et comprins par une commissure qui descend de travers en maniere d’une figure de lande qui est ainsi que une figure de .vij., 7, et est dur et fores en bas et par ou la nuque passe, qui vient du cervel parmi les spondilles jusques a lla fin du dos.
Le tiers os et le quart sont ou cousté du cranne et les appellent perietalz, et sont divisés par une commissure selon la longuesse de l’oule et par deux autres commissures devant dictes, et vont jusques aux os des oreilles et sont quarrés.
Le quint et le .vj.ᵉ sont appellés petrous, pour ce qu'ilz sont durs comme pierre, et si sont appellés aussi mendeux, car il sont plains d’escames et sont conjoings avec les os perietalz où sont les trous des oreilles et les addiccions mamillaires des emunctoires, et vont selon la longueur des ditz pe rietalz depuis la commissure de la lande jusques au milieu des os des temples.
Le .vij. os est appellé paxillaire ou bazillaire, qui est ainsi que ung coing qui ferme et soustient tous les aultres os devant diz sur le palais, et en lui sont traux et pluseurs spongiousités pour expurger les grosses superfluités, et ha moult dure substance.
Donc en l’oule du chief sont .vij. os, et les peult on nombrer es chiefz de ceulx qui sont mors, quant ilz sont cuiz et divisés en aigue boullié.
Et ainsi les nombre Galien en le .xj.ᵉ livre et ou .xx.ᵉ chappitre de ‘Utilitate particularum’.
Item, avec ce - oultre les deux os qui sont appellés bregatis, qui se contiennent de toutes pars a deux os durs et espés - est ung os darrier et devant, ouquel se appliquent les os des temples.
Et c’est ce que dit Galien ou dit livre, ou il dit: ultra duo et cetera.
Et pour ce il appart que Guilliaume et Lanfrant et aussi Henri virent mal la anathomie, car ilz dient que l’os paxillaire est dessoubz l’os de la lande et que c’est ung des os du col.
Et dient encores que les os petrous sont adjoustez dessus les os paritales et ne touchent point le cervel et qu’il ne sont point des os principaulx, mais ce n’est pas verité.
Donc il s’ensuit que au chief sont .vij. os principaulx qui contiennent le cervel.
Toutesvoies, il y a aucuns autres petis os qui ne sont pas principaulx, qui sont fais par aucunes aides, si comme l’os de la creste que devise et separe lé collactoires des nazilles, qui est dedans l’os coronal, et les os qui sont de la face qui ne sont pas de l’oule, et aucuns os qui sont comme aguilles et clavelz, qui sont dessoubz les deux oreilles, ouquelz sont plantés et fermés les muscules ou les cordes que oevrant la mandible.
Et ces os ci nombre Haliabas en la seconde parole de la premiere partie du livre qui se intitule ‘De disposicione regali’ ou chappitre ou il parle des os du chief.
Et pour ce il disoit que tous les os du cranne sont .xv.
Mais Avicene, qui n’en nombra que .v., il entendoit des os qui avoient vraies commissures serratilles, et sont trois.
Mais les parties qui sont contenues dedans le cranne, tu ne les pourras demonstrer a l’ueil, se on ne divise le cranne par une cerre selon la rondesse de lui et que on eslieve la partie de dessus.
Et le premier qui se appert a la veue, c’est la dure maire et la pie maire, et sont deux panicles nerveux - l’ung vers la partie du cranne et l’autre devers la partie du cervel - qui envelloupent et coevrent toute la substance du cervel.
Item, de la dure maire naist, parmy les commissures du cranne, le pericranne.
Et de la pie maire va le nourricemant au cervel.
Et y viennent vaines et arteres, par dedans parmy les troux des os qui sont bas, et par dessus parmy les commissures des os qui sont hault.
Et en aprés de ycelles vient la sustance du cervel, et est molle et blanche et en figure ronde avec aucunes addicions qui sont ou cervel, qui ne sont pas blanches.
Et de la moitié du cervel de lonc, depuis le milieu en venant par devant, se doublent les vertus sencitives et pluseurs autres organes et instrumens, afin que, se l’ung estoit blessé, que l’autre le peult servir, si comme il est escript ou .viij. livre de ‘Utilitate particularum’.
Item, le cervel ha trois ventres qui vont du lonc du chief, et chacum ventre ha deux parties, et en chescune partie organize et domine une vertu.
En la premiere partie du ventre de devant est assigné le sens commun, en la seconde partie la vertu ymaginative.
Ou moyen ventre est assize la vertu cogitative et la racionelle.
Et en la darniere est la vertu servative et memorative.
Et saches que le ventre de devant, c’est le plus grant.
Et au milieu, c’est le moindre.
Et le darnier, c’est le moien en quantité, et ha conduis de l’ung a l’autre par lesqueulx passent les experiz.
Item, pres du moyen ventre, note ung lieu que on appelle lacuna et uniformis et antraformis.
Et y sont chars glandellouses qui remplissent le dit lieu.
Et dessoubz les panicles est assise une royt merveilleuse qui est faicte et tissue seullemant de arteres que viennent du cuer, par lesquelles passe l’esperit vital.